RÅDETS FORORDNING (EF) Nr. 2473/1999
af 22. november 1999
om ændring af forordning (EF) nr. 61/1999 om fordeling for 1999 af fangstkvoter mellem medlemsstaterne for fartøjer, der udøver fiskeri i litauiske farvande
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur(1), særlig artikel 8, stk. 4,
under henvisning til forslag fra Kommissionen, og
ud fra følgende betragtninger:
(1) Ved forordning (EF) nr. 61/1999(2) fordeles fangstkvoterne mellem medlemsstaterne for 1999 for fartøjer, der fisker i litauiske farvande;
(2) Fællesskabet og Litauen har i overensstemmelse med proceduren i fiskeriaftalen mellem Det Europæiske Fællesskab og Republikken Litauen(3), særlig artikel 3 og 6, ført konsultationer om de gensidige fiskerirettigheder for 1999 og om forvaltningen af de fælles levende ressourcer;
(3) under disse konsultationer blev delegationerne enige om at overføre en yderligere brislingkvote på 5000 tons fra Litauen til Fællesskabet;
(4) for at sikre en effektiv forvaltning af fangstmulighederne i litauiske farvande bør den yderligere kvote i overensstemmelse med artikel 8 i forordning (EØF) nr. 3760/92 fordeles mellem medlemsstaterne;
(5) forordning (EF) nr. 61/1999 bør ændres tilsvarende;
(6) for at sikre Fællesskabets fiskeres udkomme er det vigtigt at indlede dette fiskeri så tidligt som muligt i 1999; det er som følge af sagens hastende karakter absolut nødvendigt at fravige den periode på seks uger, der er nævnt i del I, punkt 3, i protokollen om de nationale parlamenters rolle i Den Europæiske Union, der er knyttet til Amsterdam-traktaten -
UDSTEDT FØLGENDE FORORDNING:
Artikel 1
I bilaget til forordning (EF) nr. 61/1999 affattes angivelserne vedrørende brisling som anført i bilaget til nærværende forordning.
Artikel 2
Den finansielle godtgørelse for den yderligere brislingskvote, der er omhandlet i artikel 4 i fiskeriaftalen mellem De Europæiske Fællesskaber og Litauen, andrager 62500 EUR, som skal indbetales på en konto, som Litauen angiver.
Artikel 3
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. november 1999.